Waraanni Itoophiyaa fi Ixaaliyaa jidduu ture akkuma xumurameen mootummaan H/Sillaasee sochiin inni taasisaa ture sirna mootummaa ammayyaa ta’e hundeessuu irratti kan xiyyeeffate ture. Yeroo sanatti sirni diinagde ture, sirna diinagdee seekarootni dhuunfaa fi mootummaa wal-cina deemuun guddina diinagdee keessatti hirmaachaa itti turani dha. Haala waliigalaa sochii diinagdee yeroo sanaa yoo ilaalle ga’een mootummaa guddina diinagdeetiif haallawwan mijaa’aa uumuu irratti kan xiyyeeffate ture-1 Haaluma kanaan, haallawwan mijaawaa kanatti fayyadamuun yeroon sun yeroo invastimentiin dhuunfaa dagaaguu itti jalqabe jechuun ni danda’ama. Yeroo sanatti invastimentii dhuunfaa jajjabeessuuf tarkaanfiiwwan adda addaa mootummaa yammuu sana tureen kan fudhataman yammuu ta’u, isaan keessaas seerotni invastimentii, invastaroota dhuunfaa    jajjabeessan akka qophaa’an ta’ee ture. Seerota kana keessaa labsii lakk 242/1958 akka fakkeenyaatti tuquun ni danda’ama.